SK Úradný vestník Európskej únie C 88/37

Stanovisko Európskeho hospodárskeho a sociálneho výboru na tému „Návrh nariadenia Rady o zriadení Agentúry Európskej únie pre základné práva – Návrh rozhodnutia Rady o splnomocnení Agentúry Európskej únie pre základné práva na výkon činností v oblastiach uvedených v hlave VI Zmluvy o Európskej únii“

KOM(2005) 280, konečné znenie – 2005/0124-0125 (CNS)

(2006/C 88/10)

Rada Európskej únie sa rozhodla 22. septembra 2005 podľa článku 262 Zmluvy o založení Európskeho spoločenstva prekonzultovať s Európskym hospodárskym a sociálnym výborom stanovisko k danej téme.

Odborná sekcia pre zamestnanosť, sociálne veci a občianstvo, ktorá bola poverená prípravou prác výboru v danej veci, prijala stanovisko dňa 24. januára 2006. Spravodajcom bol: pán Sharma a pomocnou spravodajkyňou bola: pani Nouail Marlière.

Európsky hospodársky a sociálny výbor prijal na svojom 424. plenárnom zasadnutí 14. a 15. februára 2006 (schôdza zo 14. februára 2006) 94 hlasmi za, 0 hlasmi proti, pričom sa 4 členovia hlasovania zdržali, nasledujúce stanovisko:

1. Zhrnutie dokumentu Komisie

1.1 Cieľom tohto návrhu je rozšíriť mandát Európskeho monitorovacieho centra pre rasizmus a xenofóbiu (EMUC) a zriadiť Agentúru Európskej únie pre základné práva v súlade s rozhodnutím Európskej rady z 13. decembra 2003.

1.2 Hlavný rozdiel medzi existujúcimi právnymi predpismi a návrhmi spočíva v tom, že návrhy rozširujú pôsobnosť monitorovacieho centra z rasizmu a xenofóbie, okrem regulačných systémov uznaných OSN, MOP (Medzinárodnou organizáciou práce) a Radou Európy, na všetky oblasti základných práv uvedených v charte bez toho, aby boli dotknuté oblasti, ktorými sa už zaoberajú iné agentúry Spoločenstva.

1.3 Agentúra sa bude zaoberať situáciou v oblasti základných práv pri implementácii práva Únie v tých členských krajinách a potencionálnych členských krajinách, ktoré sa zúčastňujú na práci agentúry. Okrem toho môže Komisia agentúru požiadať, aby predložila informácie a analýzu ohľadom tých tretích krajín, s ktorými Spoločenstvo uzavrelo dohodu o pridružení alebo dohodu obsahujúcu ustanovenia o dodržiavaní ľudských práv alebo s nimi už začalo či má v úmysle začať rokovania o takýchto dohodách.

1.4 Cieľom agentúry je poskytovať pomoc a odborné rady týkajúce sa základných práv príslušným inštitúciám, orgánom, úradom a agentúram Spoločenstva a jeho členským štátom, pri implementácii práva Spoločenstva, a tak ich podporovať pri prijímaní opatrení alebo rozhodovaní o ďalšom postupe v oblastiach ich pôsobnosti v záujme plného rešpektovania práv.

1.5 V rámci svojej pôsobnosti bude agentúra pri zachovaní plnej nezávislosti zhromažďovať a hodnotiť údaje o praktickom dopade opatrení Únie na oblasť základných práv a overených postupov rešpektovania a podpory týchto práv, vyjadrovať sa k vývoju politík v oblasti základných práv, zvyšovať povedomie verejnosti o všetkých textoch a regulačných nástrojoch, na ktoré sa EÚ odvoláva a podporovať dialóg s občianskou spoločnosťou a koordinovať a spolupracovať s rôznymi subjektami aktívnymi v oblasti základných práv. Agentúra nebude mať k dispozícii žiaden mechanizmus na riešenie sťažností.

1.6 Návrh splnomocňuje Agentúru na výkon činností v oblastiach uvedených v hlave VI Zmluvy o Európskej únii.

2. Všeobecné pripomienky

2.1 Výbor víta rozhodnutie Európskej rady založiť Agentúru Európskej únie pre základné práva (ďalej len „agentúra“) na podporu princípov a postupov Únie, ktoré sú uvedené v čl. 6 Zmluvy o EÚ. Vytvorí mechanizmus pre monitorovanie základných práv v Únii, ktorý môže slúžiť na zlepšenie koordinácie politík v oblasti základných práv v členských štátoch. Výbor by privítal, keby sa návrh Komisie zameralo aj na ďalšie oblasti, konkrétne: — využitie Charty základných práv Európskej únie ako referenčného rámca pre mandát agentúry – po prvýkrát by sociálne a kultúre práva boli neoddeliteľné a rovnocenné. V tejto súvislosti má agentúra v prípade implementácie sociálnych práv konkrétnu možnosť rýchleho varovania, a to aj vo vzťahoch EÚ s tretími krajinami, — prostredníctvom rozhodnutia Rady rozšíriť rozsah pôsobnosti agentúry o otázky súvisiace s policajnou a súdnou spoluprácou pri vyšetrovaní trestných činov, — využitie agentúry ako technického experta v rámci konaní začatých v zmysle článku 7 Zmluvy o Európskej únii, — navrhnuté opatrenia na podporu nezávislosti a verejných záujmov v rámci správnej rady, riaditeľstva a fóra, — účasť kandidátskych alebo potenciálnych kandidátskych krajín.

2.2 Výbor víta odsek 2 v úvode navrhnutého nariadenia, ktorý uznáva rozsah existujúcich práv na ochranu občanov Únie a osôb, ktoré na jej území žijú. V úvode sa hovorí: „Charta základných práv Európskej únie znovu potvrdzuje práva vyplývajúce najmä z ústavných tradícií a medzinárodných záväzkov spoločných pre členské štáty, zo Zmluvy o Európskej únii, zmlúv Spoločenstva, Európskeho dohovoru o ochrane ľudských práv a základných slobôd, sociálnych chárt prijatých Spoločenstvom a Radou Európy a z judikatúry Súdneho dvora európskych spoločenstiev a Európskeho súdu pre ľudské práva“. Výbor uznáva potrebu nájsť správnu rovnováhu medzi bezpečnosťou, najmä pri opatreniach proti terorizmu a ochranou a podporou ľudských práv a základných slobôd v rámci Únie. V období nasledujúcom po 11. septembri a neskorších bombových útokoch v Madride a Londýne môžu niektoré nové opatrenia proti terorizmu prijaté členskými štátmi ohroziť ľudské práva a základné slobody. No najslabším miestom európskej spolupráce v oblasti bezpečnosti je skutočnosť, že tieto politiky ostávajú mimo rámca Spoločenstva a sú navrhnuté najmä podľa medzivládnej metódy (tretí pilier EÚ). Úloha Európskej únie je preto veľmi obmedzená. Proces rozhodovania nie je dostatočne transparentný, pretože je z neho vylúčený Európsky Parlament a Európsky súdny dvor. Kľúčovým prvkom pre udržanie správnej rovnováhy medzi slobodou, bezpečnosťou a spravodlivosťou v politikách Únie (1) by bolo rozšírenie pôsobnosti novej agentúry, aby bol obsiahnutý aj tretí pilier EÚ (hlava VI Zmluvy o EÚ).

2.3 Výbor uznáva odbornosť a monitorovací mechanizmus, ktorý existuje v rámci Rady Európy v oblasti ľudských práv a základných slobôd, vrátane uplatniteľných sociálnych práv podľa revidovanej Európskej charty sociálnych práv. Ďalej uznáva právomoci Rady Európy a jej Európskeho súdu pre ľudské práva v prípadoch porušovania ľudských práv v súlade s rôznymi dohovormi a medzinárodným právom, kde agentúra nemá také kompetencie. Preto je pevnejšia koordinácia a spolupráca medzi agentúrou a Radou Európy veľmi dôležitá. Agentúra by mala pri výklade a aplikácii primárneho a sekundárneho práva EÚ, rovnako ako aj Súdny dvor Európskych spoločenstiev vo svojich stanoviskách a rozsudkoch, vychádzať z medzinárodných dohôd. Výbor opakuje svoju požiadavku, aby EÚ pristúpila k Európskeho dohovoru o ochrane ľudských práv a k revidovanej sociálnej charte Rady Európy, keď EÚ získa potrebné právomoci.

2.4 Výbor je ale znepokojený tým, že návrh neposkytuje alebo nepodporuje širšie zastúpenie organizovanej občianskej spoločnosti v správnej rade a Fóre pre základné práva (ďalej len „fórum“) novej agentúry. To je v rozpore s Bielou knihou o európskom riadení, kde sa hovorí, že občianska spoločnosť zohráva významnú úlohu pri zohľadnení názorov občanov a poskytovaní služieb, ktoré zodpovedajú potrebám ľudí...občianska spoločnosť čím ďalej tým viac vníma zjednotenú Európu ako vhodné fórum na presadenie zmien v politickej orientácii a spoločnosti. Toto vytvára skutočnú príležitosť rozšíriť diskusiu o úlohe Európy a šancu aktívnejšie zapojiť občanov do procesu dosahovania cieľov Únie a ponúknuť im možnosť vyjadriť svoje hodnotenie, kritiku a protesty (2).

2.5 Správna rada a fórum by nemali byť zostavené len z právnikov a akademikov. V týchto orgánoch by malo byť prítomné širšie zastúpenie občanov, konkrétne mimovládne organizácie, sociálni partneri, kultúrne, náboženské a humanistické organizácie, ktoré zastupujú a ochraňujú základné práva sociálne vylúčených a znevýhodnených skupín v našej spoločnosti.

3. Konkrétne pripomienky

3.1 Právny základ pre založenie Agentúry EÚ pre základné práva

3.1.1 Je možné argumentovať, že uplatnenie článku 308 Zmluvy o založení ES spolu s rozhodnutím Rady v kapitole VI nebude dostatočné na to, aby agentúre zabezpečilo právomoci v oblastiach, ktoré pokrývajú právne predpisy EÚ. Článok 308 Zmluvy o ES dáva Spoločenstvu (nie Únii) právomoc jednohlasne prijímať vhodné opatrenia na dosiahnutie cieľov Spoločenstva v situáciách, kedy tieto právomoci nie sú stanovené Zmluvou o ES. Všeobecným cieľom Spoločenstva je zabezpečiť, aby jeho vlastná činnosť plne rešpektovala a ochraňovala základné ľudské práva, ale Zmluva o ES na tento účel nestanovila žiadne špecifické právomoci.

3.1.2 Navrhnuté rozhodnutie Rady teda splnomocňuje agentúru na výkon činností v oblastiach uvedených v hlave VI Zmluvy o Európskej únii.

3.1.3 Výbor zdôrazňuje, že ochrana a podpora ľudských práv patria medzi všeobecné hodnoty a ciele Únie, ako to vyjadruje článok 6 ods. 4 Zmluvy o EÚ: Únia si zabezpečí prostriedky potrebné na dosiahnutie svojich cieľov a uskutočnenie svojich politík. Preto výbor žiada Komisiu, aby právomoci agentúry zakotvila do najsilnejších právnych základov v súlade s článkom 6 ods. 4, aby tak agentúre zabezpečila potrebné právomoci na vykonávanie jej úloh.

3.2 Úlohy agentúry (článok 4)

3.2.1 Výbor navrhuje, aby sa do článku 2 o cieľoch agentúry vložilo vyjadrenie, že jedným cieľov agentúry je formulovať odporúčania, ktoré môžu príslušné inštitúcie, orgány, úrady a agentúry Spoločenstva a jeho členské štáty použiť pri prijímaní opatrení a rozhodovaní o ďalšom postupe v oblasti základných práv. Okrem toho by agentúra mala poskytovať informácie o možnostiach podávania sťažností a podniknutia právnych krokov, čo by pomohlo chrániť práva osôb alebo skupín diskriminovaných zákonmi alebo postupmi štátov, ktoré nedodržiavajú princíp právneho štátu. Agentúra by mala vypracúvať výročné správy o implementácii základných práv v EÚ ako aj pravidelné správy o jej vzťahoch s medzinárodnými inštitúciami, hlavne s hospodárskymi inštitúciami a organizáciami rozvojovej pomoci, správy týkajúce sa asociačných dohôd a Dohody z Cotonou.

3.2.2 Výbor tiež navrhuje, aby Európsky parlament, Rada alebo Komisia mohli požiadať agentúru o vypracovanie hodnotenia kompatibility Charty základných práv a akýchkoľvek novo navrhnutých právnych predpisov a politík EÚ (vrátane vonkajšej politiky ako napr. obchod s rozvíjajúcimi sa krajinami) odhliadnuc od práva na vypracovanie hodnotenia z vlastnej iniciatívy k akejkoľvek téme v navrhnutej európskej legislatíve, a to v súlade alebo na návrh rád agentúry.

3.3 Oblasti pôsobenia (článok 5)

3.3.1 Spätné zhodnotenie konzultácií preukázalo, že 90 % zúčastnených sa chcelo uistiť, že agentúra sa bude aj naďalej zameriavať aj na boj proti rasizmu a xenofóbii. Výbor preto víta návrh Komisie v článku 5 ods. 1 písm. b, ktorý hovorí o tom, že agentúra by mala rasizmus a xenofóbiu vždy začleniť medzi tematické oblasti činnosti agentúry v rámci viacročného rámca.

3.3.2 Výbor si myslí, že aby bolo možné presadiť boj proti rasizmu a xenofóbii podľa článku 5 ods. 1 písm. b novej agentúry, mal by sa vytvoriť špeciálny výbor pre rasizmus a xenofóbiu v rámci správnej rady, ktorý by riadil činnosť v tejto oblasti a prideľoval potrebné zdroje.

3.4 Správna rada (článok 11)

3.4.1 Zloženie

Výbor by uvítal vytvorenie agentúry, ktorá by zjednotila všetky zainteresované subjekty a je toho názoru, tento fakt by sa mal zohľadniť pri zostavovaní správnej rady (3). Výbor sa nazdáva, že návrh nariadenia neprináša a nepodporuje širšie zastúpenie organizovanej občianskej spoločnosti v správnej rade.

Biela kniha o európskom riadení hovorí, že Európsky hospodársky a sociálny výbor si musí plniť úlohu pri vytváraní nových vzťahov vzájomnej zodpovednosti medzi inštitúciami a občianskou spoločnosťou v súlade so zmenami článku 257 Zmluvy o ES schválenej v Nice (4). Na základe tohto tvrdenia navrhujeme, aby členom správnej rady bola aj osoba menovaná Európskym hospodárskym a sociálnym výborom.

3.4.2 Správne ujednania

Výbor sa obáva o nezávislosť agentúry, a to nielen vzhľadom na inštitúcie EÚ, ale aj členské štáty. Predchádzajúce skúsenosti EÚMC poukazujú na to, že členské štáty narúšali prácu centra, snažili sa o zvýšenie vplyvu na riadenie centra (5). Vzhľadom na skutočnosť, že v mnohých prípadoch sú to členské štáty konajúce jednotlivo alebo kolektívne v Rade, ktoré pri implementácii právnych predpisov EÚ porušujú základné ľudské práva, nová agentúra by mala byť chránená voči politickým zásahom členských štátov. Jednou zo záruk by malo byť menovanie nezávislých členov správnej rady.

Riadenie agentúry musí byť schopné čeliť dohľadu verejnosti. Biela kniha o európskom riadení stanovuje päť nasledovných princípov dobrého riadenia: otvorenosť, účasť, zodpovednosť, efektívnosť a súlad. Výbor navrhuje, aby boli členovia správnej rady menovaní prostredníctvom otvoreného a transparentného procesu. Komisia by mala členským štátom poskytnúť popis práce členov správnej rady. Výberové konanie by malo byť viac transparentné prostredníctvom uverejňovania informácií o výberovom konaní prostredníctvom verejných oznamov v členských štátoch a tiež existujúcich národných a európskych sietí.

Komisia má tiež schváliť rozpočet (článok 19. ods. 3) a pracovný plán (článok 5 ods. 1) novej agentúry. Ak má byť zabezpečená nezávislosť agentúry, musia byť zvolené správne mechanizmy, ktoré by v čo najväčšej miere zabezpečili plnenie Parížskych princípov OSN o štatúte a fungovaní národných inštitúcií na podporu a ochranu ľudských práv.

3.4.3 Počet zasadnutí správnej rady

Výbor odporúča, aby správna rada agentúry zasadala viac ako jedenkrát ročne, čo by zabezpečilo lepšiu zodpovednosť a účasť členov rady.

3.5 Výkonná rada (článok 12)

Navrhovaná výkonná rada pozostáva z predsedu, podpredsedu a dvoch zástupcov Komisie. Podľa nášho názoru je počet členov z Komisie vysoký, čo by mohlo ohroziť nezávislosť agentúry. Odporúčame preto, aby sa počet členov správnej rady zvýšil z dvoch na päť.

Výbor znovu zdôrazňuje potrebu pevnejšej koordinácie a spolupráce medzi agentúrou a Radou Európy, ako to podčiarkol v ods. 2.3. Primárnym cieľom by malo byť vytvorenie kultúry ľudských práv v rámci Európskej únie. Výbor preto odporúča, aby jeden z členov správnej rady vo výkonnej rade bol menovaný z Rady Európy. Toto ustanovenie zabezpečí súlad v rámci agentúry a vzájomne sa dopĺňajúcu sa úlohu agentúry a Rady Európy.

3.6 Fórum pre základné práva (článok 14)

3.6.1 Výbor sa nazdáva, že návrh neprináša a nepodporuje širšie zastúpenie organizovanej občianskej spoločnosti vo fóre. Fórum by malo mať čo najširšie zastúpenie zainteresovaných strán, ktorými sú mimovládne organizácie, sociálni partneri, kultúrne, náboženské a humanistické organizácie, ktorých záujmom je ochrana ľudských práv. Výbor navrhuje, aby aspoň tretina členov fóra zastupovala organizovanú občiansku spoločnosť.

3.6.2 Podľa nariadenia by fóru mal predsedať riaditeľ agentúry. Fórum by malo byť hlásnikom správnej rady ako celku a nie len riaditeľa. Fóru by mal navyše predsedať predseda správnej rady, aby sa zabezpečilo užšie prepojenie medzi oboma orgánmi.

3.6.3 Mala by sa zachovať odbornosť existujúcej siete nezávislých expertov v oblasti základných ľudských práv. Výbor navrhuje, aby bola sieť nezávislých expertov zastúpená vo fóre.

3.7 Nezávislosť a verejné záujmy (článok 15)

3.7.1 Aby bolo možné zabezpečiť nezávislosť agentúry, musia byť zvolené správne mechanizmy, ktoré by v čo najvyššej miere zabezpečili plnenie Parížskych princípov OSN o štatúte a fungovaní národných inštitúcií na podporu a ochranu ľudských práv. Výbor preto navrhuje nahradiť článok 15 ods. 1: „Agentúra plní svoje úlohy celkom nezávisle“ nasledujúcou vetou: „Agentúra plní svoje úlohy celkom nezávisle v súlade s Parížskymi princípmi OSN o národných strediskách pre ľudské práva.“

3.8 Finančné ustanovenia (Kapitola 5), článok 19 (Zostavovanie rozpočtu)

Výbor znovu pripomína Parížske princípy v súvislosti s adekvátnym financovaním agentúry na vykonávanie jej úloh a aktivít. Cieľom tohto financovania by malo byť zabezpečenie dostatočného počtu zamestnancov, priestorov a podpora programu. Bez adekvátneho finančného zabezpečenia by agentúra nebola odolná voči politickému vplyvu zo strany inštitúcií EÚ a členských štátov.

3.8.1 Preto výbor navrhuje, aby bola do článku 19 ods. 1 včlenená veta: „(1A) Agentúra bude na základe ročného rozpočtového cyklu dostávať z Únie adekvátne finančné prostriedky, aby mohla vykonávať svoje úlohy. Agentúra môže vo výnimočných prípadoch požiadať o dodatočné prostriedky na vykonanie špeciálnych alebo dodatočných úloh, s ktorými ročný rozpočet nepočíta.“

V Bruseli, 14. februára 2006 Predsedníčka Európskeho hospodárskeho a sociálneho výboru Anne-Marie SIGMUND

(1) Stanovisko EHSV na tému „Haagsky program – sloboda, bezpečnosť a spravodlivosť“ (spravodajkyňa pani Pariza Castaños) – Ú. v. EÚ C 65, 17.3.2006.

(2) KOM(2001) 428, konečné znenie

(3) Stanovisko EHSV na tému: „Monitorovacie centrum pre rasizmus a xenofóbiu“ (spravodajca: pán Sharma) CESE1615/2003, ods. 3.3.3 (Ú. v. C80, 30.3.2004).

(4) Zmluvy o ES, čl. 257, str. 15.

(5) Stanovisko EHSV na tému: „Monitorovacie centrum pre rasizmus a xenofóbiu“ (spravodajca: pán Sharma) AC CESE1615/2003, ods. 3.3.3 (Ú. v. C80, 30.3.2004).